**Catharsis**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Caligrafia mea eşti tu şi timpul

Nu te va şterge. Pagini de-ncercări

Cu gânduri scrise-n alb în anotimpul

Atâtor enigmatice-ntrebări

S-au aşternut în ani pe care viaţa

Mi i-a făcut cadou definitiv.

Şi-acum mi-aduc aminte dimineaţa

În care tu-mi plăteai retroactiv

Atâta fericire parcă-n lume

Geneza se scria de la-nceput

Şi Dumnezeu îmi căuta un nume

Când mă-ntrupam din primul tău sărut.

- Când îmi atingi cu buzele cuvântul

Simt că renasc numindu-mă April,

Că înnoim, iubito, legământul

Iubirii absolute și copil

Alerg desculț să-ntâmpin anotimpul

Când parfumaţi cu rouă,-ntr-un poem,

Ne-am scufundat și-am spart în cioburi timpul

Trăind intens, anarhic și extrem,

Dar Dumnezeu aşa a vrut să fie

Să fim perechea ultimului Rai,

Geneza unei lumi de poezie

Scrisă cu albul coamelor de cai

Liliana Trif Ioan Grigoraș